b'\n_START_ARTICLE_\nAlytaus arena\n_START_SECTION_\nIstorija\n_START_PARAGRAPH_\nProjekto vadovas\xc2\xa0\xe2\x80\x93 AB \xe2\x80\x9eMiestprojektas\xe2\x80\x9c Romualdas Keme\xc5\xbeys. Senuosius Sporto r\xc5\xabmus rekonstravo UAB \xe2\x80\x9eStrukt\xc5\xabra\xe2\x80\x9c (direktorius Zigmas Bronius Neverauskas). D\xc4\x97l arenos prastos parketo kokyb\xc4\x97s Alytaus miesto savivaldyb\xc4\x97 bendrov\xc4\x99 v\xc4\x97liau padav\xc4\x97 \xc4\xaf teism\xc4\x85 ir bylin\xc4\x97josi. _NEWLINE_2009\xc2\xa0m. spalio 23 d. ant stogo konstrukcij\xc5\xb3 i\xc5\xa1keltas tradicinis vainikas (pasiektas auk\xc5\xa1\xc4\x8diausias pastato ta\xc5\xa1kas), sporto arenos statyba \xc4\xafpus\xc4\x97jo\xc2\xa0\xe2\x80\x93 atlikti pagrindiniai statybos darbai._NEWLINE_2011\xc2\xa0m. vasario 12\xe2\x80\x9313 d. atidarymo proga vyko LKF taur\xc4\x97s finalinis ketvertas._NEWLINE_2011\xc2\xa0m. \xc5\xa1ioje arenoje vyko Europos krep\xc5\xa1inio \xc4\x8dempionato C grup\xc4\x97s var\xc5\xbeybos. Netrukus paai\xc5\xa1k\xc4\x97jo, kad arenos grindys paklotos ne kaip buvo numatyta projekte, o pigesn\xc4\x97s. Savivaldyb\xc4\x97 po atlikto patikrinimo  kreip\xc4\x97si \xc4\xaf prokurat\xc5\xabr\xc4\x85. Tuometinis Alytaus meras Feliksas D\xc5\xbeiautas per vietin\xc4\x99 televizij\xc4\x85  grind\xc5\xb3 keitim\xc4\x85 \xc4\xafvardij\xc4\x99s afera,  \xc5\xbead\xc4\x97jo rasti kaltuosius, nurod\xc5\xbeiusius d\xc4\x97ti ne 22 milimetr\xc5\xb3 storio med\xc5\xbeio masyv\xc4\x85, o parketlent\xc4\x99 su 3,5 milimetro storio kietuoju pavir\xc5\xa1iumi, ta\xc4\x8diau skandalas nurimo, kalt\xc5\xb3 asmen\xc5\xb3 nenustatyta. 2012 metais arenoje v\xc4\x97l atsirado akivaizd\xc5\xabs \xc4\xafvair\xc5\xabs \xc4\xaftr\xc5\xabkimai, \xc4\xafskilimai. _NEWLINE_2012 m. ruden\xc4\xaf Sporto r\xc5\xabm\xc5\xb3 skolos u\xc5\xbe komunalines paslaugas (\xc5\xa1ildym\xc4\x85 ir vanden\xc4\xaf) siek\xc4\x97 beveik 0,5 mln. Lt. Baseino i\xc5\xa1laikymas per m\xc4\x97nes\xc4\xaf kainavo apie 100 000 Lt (vien tik u\xc5\xbepildymas  vandeniu - 18 000 Lt). Tod\xc4\x97l baseino patalpoje vyravo blogas kvapas, vanduo buvo senas ir pra\xc5\xa1vink\xc4\x99s, u\xc5\xbesitrauk\xc4\x99s spalvinga pl\xc4\x97vele,  temperat\xc5\xabra siek\xc4\x97 vos 12 laipsni\xc5\xb3 (pagal higienos normas vandens temperat\xc5\xabra turi b\xc5\xabti 27 laipsni\xc5\xb3). _NEWLINE_2013 m. ruden\xc4\xaf,   iki rankinio bei krep\xc5\xa1inio \xc4\x8dempionat\xc5\xb3 likus kelioms savait\xc4\x97ms, arenos grindys buvo kritin\xc4\x97s b\xc5\xabkl\xc4\x97s, danga sutr\xc5\xabkin\xc4\x97jusi, kai kuriose vietose si\xc5\xabbuojanti. _NEWLINE_2014 m. ruden\xc4\xaf Alytaus miesto taryba skyr\xc4\x97 daugiau nei 350 000 Lt Alytaus sporto ir rekreacijos centro skoloms padengti (\xc4\xafsiskolinimams \xe2\x80\x9eLesto\xe2\x80\x9c ir \xe2\x80\x9eLitesko\xe2\x80\x9c filialui \xe2\x80\x9eAlytaus energija\xe2\x80\x9c)  ir apie 50 000 Lt darbuotoj\xc5\xb3 atlyginimams i\xc5\xa1mok\xc4\x97ti  (2014 metais Alytaus savivaldybei pasiskolinus 4,2 mln. eur\xc5\xb3, miesto skola pasiek\xc4\x97 19,4 mln. eur\xc5\xb3). _NEWLINE_2015 m. Alytaus miesto savivaldyb\xc4\x97s kontrolierius po atlikto patikrinimo aptiko daug pa\xc5\xbeeidim\xc5\xb3. Nustatyta, kad i\xc5\xa1 europinio projekto baigiamiesiems darbams skirt\xc5\xb3  kone pus\xc4\x97 l\xc4\x97\xc5\xa1\xc5\xb3 buvo panaudoti kitoms reikm\xc4\x97ms, nesilaikyta Biud\xc5\xbeeto sandaros \xc4\xafstatymo nuostat\xc5\xb3._NEWLINE_Arena naudojama masiniam sportui, kadangi did\xc5\xbei\xc4\x85sias scenos \xc5\xbevaig\xc5\xbedes  pritraukti sunku, Arena pernelyg ma\xc5\xbea, kad koncert\xc5\xb3 organizatoriai kviest\xc5\xb3 garsenybes, nes tuomet bilietai b\xc5\xabt\xc5\xb3 pernelyg brang\xc5\xabs vietiniams gyventojams.'